Az állampolgári jogok országgyűlési biztosának
Jelentése
az OBH 3116/2005. számú ügyben 

Előadó: dr. Gáspárné dr. Pere Katalin
Az eljárás megindulása
Az Országgyűlési Biztosok Hivatala Panaszirodáján személyesen megjelent panaszos azt sérelmezi, hogy a Szabolcs-Szatmár-Bereg Megyei Nyugdíjbiztosítási Igazgatóság a 2004. december 6-án kelt határozatával alacsonyabb összegű átmeneti járadékot állapított meg, mint az 1990. március 1-jétől folyósított rendszeres szociális járadéka volt, mert az 1980-tól 1986-ig a Szabolcs-Szatmár-Bereg Megyei Szálloda és Vendéglátóipari Vállalatnál eltöltött 6 év béradataival nem rendelkeznek, ezért azt nem vették figyelembe. A panaszos a fenti munkáltató felszámolójától sem tudta beszerezni a vonatkozó iratokat. Az Igazgatóság pedig a panaszos által bemutatott munkakönyvben szereplő béradatokat nem fogadta el, fellebbezését is elutasította.
A panasz alapján felmerült az Alkotmány 2. §-ában deklarált jogállamiságból levezethető tisztességes eljáráshoz való alkotmányos alapjog sérelmének lehetősége, ezért vizsgálatot tartottam szükségesnek, melynek lefolytatására a Szabolcs-Szatmár-Bereg Megyei Nyugdíjbiztosítási Igazgatóság Igazgatóját kértem fel.

Érintett alkotmányos jog
Tisztességes eljáráshoz való jog [Alkotmány 2. § (1) bekezdés]

Alkalmazott jogszabályok
- A társadalombiztosítási nyugellátásról szóló 1997. évi LXXXI. törvény (Tny.) és a végrehajtására kiadott 168/1997. (X. 6.) Korm. rendelet (R.)
- A megváltozott munkaképességű dolgozók foglalkoztatásáról és szociális ellátásáról szóló 8/1983. (VI.29.) EüM-PM együttes rendelet (Rehab.R.)

Megállapított tényállás
Az 1946. augusztus 30-án született panaszos 1990. március 1-jétől rendszeres szociális járadékban részesült. A társadalombiztosítási nyugellátásról szóló 1997. évi LXXXI. törvény (Tny.) szabályai szerint az 1946-ban született nők öregségi korhatára 61 év. A megváltozott munkaképességű dolgozók foglalkoztatásáról és szociális ellátásáról szóló 8/1983. (VI.29.) EüM-PM együttes rendelet (Rehab.R.) szabályai értelmében átmeneti járadékra jogosult, aki az öregségi nyugdíjhoz szükséges szolgálati idővel rendelkezik és a reá irányadó öregségi nyugdíjkorhatárt öt éven belül eléri és a munkaképesség-változásának mértéke az OOSZI orvosi bizottságának véleménye szerint legalább 50 %. Az átmeneti járadék a megváltozott munkaképességű dolgozó várható öregségi nyugdíjának 75 %-a, de a rendszeres szociális járadék havi összegnél kevesebb nem lehet. A panaszos 2004. október 4-én benyújtott átmeneti járadékigényét az Igazgatóság a 19-13210/2004/0014. számú, 2004. december 23-án kelt megállapító határozatával elbírálta.
Elismert szolgálati idő: 23 év 256 nap, 1960. január 1-jétől 1986. december 17-ig. Havi átlagkereset az 1975-2004-ig terjedő évek alapján 38.433 Ft. A rendszeres szociális járadék összege 2004. november 4-én 20.920 Ft volt.
Az átlagkereset és a szolgálati idő alapján az átmeneti járadék összege 18.259 Ft. Mivel azonban az átmeneti járadék összege a rendszeres szociális járadék összegénél kevesebb nem lehet, ezért az átmeneti járadék 20.920 Ft-ban lett megállapítva.
A havi átlagkereset megállapításában az irányadó időszak 1988. január 1-től 2004. november 3-ig terjedő idő. Az 1988. január 1. nappal kezdődő átlagszámítási időszaknak legalább a felében nem rendelkezik a nyugdíjszámítás alapjául szolgáló keresettel, jövedelemmel. A hiányzó időre eső napokra a keresetet, jövedelmet az 1988. január 1. előtti legközelebbi időszak keresete, jövedelme alapján kellett megállapítani. Ezeket a kereseteket a nyugdíjazást megelőző második év kereseti szintjéhez igazított (valorizált) összegben kell figyelembe venni. Amennyiben ez sem áll rendelkezésre, keresetként - a nyugellátás megállapításának kezdő napjától folyamatosan visszaszámítva - a hiányzó időre érvényes, külön jogszabályban meghatározott minimálbér harmincad részét kell figyelembe venni azokra a naptári napokra, amelyekre nyugdíjalapot képező kereset, jövedelem nem volt, és ezek a napok egyébként osztószámnak minősülnek.
A minimálbérrel pótolt kereseteket naptári évenként kell meghatározni, a személyi jövedelemadó képzett összegével csökkenteni, és ezt követően kell a nyugdíjazást megelőző második év kereseti szintjéhez igazítani (valorizálni).
A panaszos 1967. április 18-tól 1980. január 12-ig volt a vajai Rákóczi Ferenc Mg. Termelőszövetkezet tagja. A termelőszövetkezet felszámolásra került. Az iratmegőrző cég az INTERIT Kft. Nyíregyháza. Az iratmegőrző cég az Igazgatóság megkeresésére a termelőszövetkezeti tagokra vonatkozóan béradatokat alapokmányok hiányában nem tudott közölni.
A panaszos 1980. január 14-től 1986. december 17-ig a nyíregyházi Szálloda és Vendéglátó Vállalat alkalmazásában állt. Ezen munkáltató is felszámolásra került. Iratmegőrző cég szintén az INTERIT Kft. Nyíregyháza, mely alapokmány hiányában munkabért közölni nem tudott. Ezért a havi átlagkereset meghatározásánál a külön jogszabályban megállapított minimálbér összege lett figyelembe véve.
A panaszos az I. fokú határozat ellen fellebbezéssel élt, melyben kérte a saját munkabérei alapján az ellátás megállapítását, becsatolva a munkáltató igazolását a besorolási alapbérre vonatkozóan. A becsatolt okmányokból a kereseti adatokat, a kieső időket az Igazgatóság megnyugtatóan nem tudta megállapítani, ezért a II. fokú határozattal a fellebbezést elutasította. 
Az Igazgatóság a II. fokú eljárás keretében próbaszámítást végzett a panaszos által bemutatott besorolási alapbérek figyelembevételével, mely szerint nyugellátása 23.200 Ft lenne, tehát kevesebb, mint a határozatban megállapított 23.345 Ft, mely az átmeneti járadék alapja. A próbaszámítás eredményét tartalmazó jegyzőkönyvet azonban a panaszos személyes megjelentésekor nem írta alá.

A vizsgálat megállapításai
A vizsgálat eredményeként alkotmányos jogokkal összefüggő visszásságot nem állapítottam meg. A Szabolcs-Szatmár-Bereg Megyei Nyugdíjbiztosítási Igazgatóság jogszerűen járt el a panaszos igénye elbírálásához szükséges és hiányzó adatok felkutatása érdekében. Az ellátás megállapítása pedig a hatályos jogszabályoknak megfelelően történt.
A vizsgálatot lezártnak tekintem.

Budapest, 2005. június 8.

Lenkovics Barnabás sk.